title: Решение 2014/450/ОВППС на Съвета от 10 юли 2014 година относно ограничителни мерки с оглед на положението в Судан и за отмяна на Решение 2011/423/ОВППС

text:
               11.7.2014

               BG

               Официален вестник на Европейския съюз

               L 203/106

         РЕШЕНИЕ 2014/450/ОВППС НА СЪВЕТА
   от 10 юли 2014 година
   относно ограничителни мерки с оглед на положението в Судан и за отмяна на Решение 2011/423/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 30 май 2005 г. Съветът прие Обща позиция 2005/411/ОВППС (1). Обща позиция 2005/411/ОВППС обедини в един правен документ мерките, наложени с Обща позиция 2004/31/ОВППС на Съвета (2), и мерките, които да бъдат прилагани съгласно Резолюция 1591 (2005) на Съвета за сигурност на Организацията на обединените нации (наричана по-долу „Резолюция 1591 (2005) на Съвета за сигурност на ООН“).

               (2)

               На 18 юли 2011 г. Съветът прие Решение 2011/423/ОВППС (3) за налагане на ограничителни мерки срещу Судан и Южен Судан.

               (3)

               От съображения за яснота ограничителните мерки, наложени с Решение 2011/423/ОВППС, доколкото се отнасят до Судан, следва да бъдат отделени и включени в отделен правен инструмент.

               (4)

               Поради това Решение 2011/423/ОВППС следва да бъде отменено,

         ПРИЕ НАСТОЯЩОТО РЕШЕНИЕ:
   Член 1
   1.   Забранява се продажбата, доставката, трансферът или износът на всички видове оръжия и свързани с тях материали, включително оръжия и боеприпаси, военни превозни средства и оборудване, паравоенно оборудване и резервни части за горните за Судан от граждани на държавите членки, от териториите на държавите членки или с използването на плавателни съдове или самолети под тяхно знаме, независимо дали произходът им е от териториите на държавите членки или не.
   2.   Забранява се също така:

               а)

               предоставянето, пряко или непряко, на техническа помощ, брокерски услуги или други услуги, свързани с изделията, посочени в параграф 1, или с доставката, производството, поддръжката и употребата на такива изделия на физически или юридически лица, образувания или органи в Судан или за употреба в Судан;

               б)

               предоставянето, пряко или непряко, на финансиране или финансова помощ, свързани с изделията, посочени в параграф 1, включително и по-специално предоставянето на безвъзмездни средства, заеми и застраховане на експортни кредити, както и застраховане и презастраховане за всякакъв вид продажба, доставка, трансфер или износ на такива изделия или за предоставянето на свързани с тях техническа помощ, брокерски услуги или други услуги, на физически или юридически лица, образувания или органи в Судан или за употреба в Судан;

               в)

               съзнателното и умишлено участие в дейности, чиято цел или резултат е заобикаляне на мерките, посочени в буква а) или б).

         Член 2
   1.   Член 1 не се прилага за:

               а)

               продажбата, доставката, трансфера или износа на несмъртоносно военно оборудване, предназначено единствено за хуманитарни цели, за мониторинг на спазването на правата на човека, за защитни цели или за програми за институционално изграждане, реализирани от ООН, Африканския съюз (АС) и Европейския съюз, а също така и за материалите, предназначени за операции на Европейския съюз, ООН и АС за управление на кризи;

               б)

               продажбата, доставката, трансфера или износа на небойни превозни средства, произведени или оборудвани с материали за осигуряване на балистична защита, предназначени единствено за осигуряване на защита в Судан на персонал на Европейския съюз и неговите държави членки или на персонал на ООН или на АС;

               в)

               предоставянето на техническа помощ, брокерски услуги и други услуги, свързани с оборудването или програмите и операциите, посочени в буква а);

               г)

               предоставянето на финансиране и финансова помощ за оборудването или програмите и операциите, посочени в буква а);

               д)

               продажбата, доставката, трансфера или износа на оборудване за разминиране и на материали, които се използват при операции за разминиране;

         при условие че доставките са предварително одобрени от компетентния орган на съответната държава членка.
   2.   Член 1 не се прилага и за защитните облекла, включително бронираните жилетки и военните каски, временно изнасяни за Судан от персонала на ООН, персонала на Европейския съюз или неговите държави членки, представителите на медиите, работещите в хуманитарната област и областта на развитието, както и свързания с тях персонал, само за тяхна лична употреба.
   3.   Държавите членки преценяват доставките по настоящия член за всеки отделен случай, като се съобразяват изцяло с критериите, заложени в Обща позиция 2008/944/ОВППС на Съвета (4). Държавите членки изискват адекватни защитни мерки срещу злоупотреба с разрешения, давани по настоящия член, и ако е необходимо, приемат разпоредби за репатриране на оборудването.
   Член 3
   В съответствие с Резолюция 1591 (2005) на Съвета за сигурност на ООН ограничителните мерки, предвидени в член 4, параграф 1 и член 5, параграф 1 от настоящото решение, се налагат на лицата, които възпрепятстват мирния процес, представляват заплаха за стабилността в Дарфур и региона, извършват нарушения на международното хуманитарно право или международното право в областта на правата на човека или други жестокости, нарушават оръжейното ембарго и/или са отговорни за офанзивни военни полети във или над региона на Дарфур, и които са посочени от комитета, създаден въз основа на параграф 3 от Резолюция 1591 (2005) на Съвета за сигурност на ООН (наричан по долу „Комитетът по санкциите“).
   Съответните лица са включени в списъка в приложението към настоящото решение.
   Член 4
   1.   Държавите членки предприемат необходимите мерки за предотвратяване на влизането на или транзитното преминаване през техните територии на лицата, посочени в член 3.
   2.   Параграф 1 не задължава никоя държава членка да откаже на собствените си граждани да влязат на нейна територия.
   3.   Параграф 1 не се прилага в случаите, в които Комитетът по санкциите определи, че пътуването се налага на основание хуманитарни нужди, включително религиозни задължения, или когато Комитетът по санкциите заключи, че дадено изключение ще допринесе за постигането на целите на съответните резолюции на Съвета за сигурност на ООН за създаване на мир и стабилност в Судан и региона.
   4.   Когато съгласно параграф 3 държава членка разреши влизане или транзитно преминаване на нейната територия на лицата, посочени от Комитета по санкциите, разрешението се ограничава до причината, поради която е дадено, и до лицата, за които се отнася.
   Член 5
   1.   Замразяват се всички финансови средства, други финансови активи и икономически ресурси, притежавани или контролирани пряко или непряко от лицата, посочени в член 3, или държани от образувания, притежавани или контролирани пряко или непряко от такива лица, или от всяко друго лице, действащо от тяхно име или по тяхно указание, като идентификационните им данни са посочени в приложението.
   2.   Никакви финансови средства, финансови активи или икономически ресурси не се предоставят пряко или непряко на такива лица или образувания или в тяхна полза.
   3.   Изключения може да се допускат за финансови средства, други финансови активи и икономически ресурси, които са:

               а)

               необходими за основни разходи, включително разходите за хранителни продукти, наем или ипотека, лекарства и медицинско обслужване, данъци, застрахователни премии и такси за комунални услуги;

               б)

               предназначени изключително за заплащането на разумни по размер суми за професионални услуги и за възстановяване на направени разходи, свързани с предоставени правни услуги;

               в)

               предназначени изключително за заплащането на хонорари или такси за услуги съгласно националното законодателство за обичайно държане или поддържане на замразени финансови средства, други финансови активи и икономически ресурси;
               след уведомяване на Комитета по санкциите от съответната държава членка на намерението да даде разрешение, когато е целесъобразно, за достъп до такива финансови средства, други финансови активи и икономически ресурси и при липсата на отрицателно решение от Комитета по санкциите в рамките на два работни дни след уведомяването;

               г)

               необходими за извънредни разходи, след уведомяване на Комитета по санкциите от съответната държава членка и одобрение от страна на комитета;

               д)

               предмет на обезпечение или решение, постановено в рамките на съдебно, административно или арбитражно производство, като в такъв случай финансовите средства, другите финансови активи или икономическите ресурси могат да бъдат използвани за изпълнение върху това обезпечение или за изпълнение на решението, при условие че обезпечението или решението е постановено преди датата на Резолюция 1591 (2005) на Съвета за сигурност на ООН и не са в полза на лице или образувание, посочени в настоящия член, след уведомяване на Комитета по санкциите от съответната държава членка.

         4.   Параграф 2 не се прилага спрямо добавянето към замразени сметки на:

               а)

               лихви или други приходи по тези сметки; или

               б)

               плащания, дължими по договори, споразумения или задължения, които са сключени или възникнали преди датата, на която тези сметки са станали обект на ограничителни мерки;

         при условие че за всички тези лихви, други приходи и плащания продължава да се прилага параграф 1.
   Член 6
   Съветът изготвя списъка, съдържащ се в приложението, и внася промени в него въз основа на решенията, взети от Комитета по санкциите.
   Член 7
   1.   Когато Съветът за сигурност на ООН или Комитетът по санкциите включи в списъка лице или образувание, Съветът включва това лице или образувание в приложението. Съветът уведомява съответното лице или образувание за решението си, включително за основанията за включването му в списъка, пряко, ако адресът е известен, или чрез публикуване на известие, за да предостави възможност на това лице или образувание да представи възражения.
   2.   Когато се представят възражения или нови съществени доказателства, Съветът прави преглед на решението си и уведомява съответното лице или образувание за това.
   Член 8
   1.   В приложението се съдържат основанията за включване в списъка на изброените в него лица и образувания, предоставени от Съвета за сигурност на ООН или от Комитета по санкциите.
   2.   В приложението се съдържа също така информация, ако такава е налична, предоставена от Съвета за сигурност на ООН или от Комитета по санкциите, която е необходима за идентифициране на съответните лица или образувания. По отношение на лицата информацията може да съдържа имената, включително псевдоними, датата и мястото на раждане, гражданството, номера на паспорта и на картата за самоличност, пола, адреса, ако е известен, и длъжността или професията. По отношение на образуванията данните могат да включват наименованието, мястото и датата на регистрация, регистрационния номер и мястото на дейност. В приложението се включва и датата на посочване от Съвета за сигурност на ООН или от Комитета по санкциите.
   Член 9
   Мерките, посочени в член 1, подлежат на редовен преглед и най-малко веднъж на всеки 12 месеца. Те се отменят, ако Съветът счете, че целите им са постигнати.
   Член 10
   Решение 2011/423/ОВППС се отменя.
   Член 11
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 10 юли 2014 година.

            За Съвета

            Председател

         S. GOZI

      (1)  Обща позиция 2005/411/ОВППС на Съвета от 30 май 2005 г. относно ограничителните мерки срещу Судан и за отмяна на Обща позиция 2004/31/ОВППС (ОВ L 139, 2.6.2005 г., стр. 25).

      (2)  Обща позиция 2004/31/ОВППС на Съвета от 9 януари 2004 г. относно налагането на ембарго на Судан върху оръжия, муниции и военно оборудване (ОВ L 6, 10.1.2004 г., стр. 55).

      (3)  Решение 2011/423/ОВППС на Съвета от 18 юли 2011 г. относно ограничителни мерки срещу Судан и Южен Судан и за отмяна на Обща позиция 2005/411/ОВППС (ОВ L 188, 19.7.2011 г., стр. 20).

      (4)  Обща позиция 2008/944/ОВППС на Съвета от 8 декември 2008 г. определяща общи правила за режим на контрол върху износа на военни технологии и оборудване (ОВ L 335, 13.12.2008 г., стр. 99).

      ПРИЛОЖЕНИЕ
      СПИСЪК НА ЛИЦАТА И ОБРАЗУВАНИЯТА, ПОСОЧЕНИ В ЧЛЕНОВЕ 4 И 5

                  1.

                        Фамилно име
                     :
                  ELHASSAN

                        Собствено име/имена
                     : Gaffar Mohammed

                        Известен още като
                     : Gaffar Mohmed Elhassan

                        Дата на раждане/място на раждане/гражданство/място на пребиваване
                     : Дата на раждане: 24 юни 1952 г.;
                  Място на пребиваване: Ел-Уаха, Омдурман, Судан.

                        Паспорт /идентификационни данни/положение
                     : Бивш военнослужещ в суданската армия.
                  Идентификационната карта на бивш военнослужещ № 4302.

                        Основания за вписване
                     : Генерал-майор и командващ Западния военен регион във Въоръжените сили на Судан.
                  Експертната група съобщава, че генерал-майор Gaffar Mohammed Elhassan е заявил пред нея, че е осъществявал прякото оперативно командване (предимно тактическо) на всички части на въоръжените сили на Судан в Дарфур, докато е бил командващ Западния военен регион. Elhassan е командвал Западния военен регион от ноември 2004 г. (приблизително) до началото на 2006 г. По сведения на експертната група Elhassan е отговорен за нарушения на параграф 7 от Резолюция 1591(2005) на Съвета за сигурност на ООН, тъй като по силата на заеманата от него длъжност е изисквал (от Хартум) и разрешавал (от 29 март 2005 г.) трансфер на военно оборудване в Дарфур без предварително одобрение от Комитета по Резолюция 1591(2005) на Съвета за сигурност на ООН. Самият Elhassan е заявил пред експертната група, че между 29 март 2005 г. и декември 2005 г. от други части на Судан в Дарфур са прехвърлени въздухоплавателни средства, двигатели за въздухоплавателни средства и друго военно оборудване. Той например е съобщил пред експертната група, че между 18 и 21 септември 2005 г. в Дарфур без разрешение са прехвърлени два ударни хеликоптера Mi-24.
                  Налице са също така основателни причини да се смята, че Elhassan, в качеството си на командващ Западния военен регион, е пряко отговорен за разрешаване на офанзивни военни полети в района около Абу Хамра на 23—24 юли 2005 г. и в района Джебел Мун в Западен Дарфур на 19 ноември 2005 г. И в двете операции са участвали ударни хеликоптери Mi-24, за които има сведения, че и в двата случая са извършвали обстрел. Експертната група заявява, че Elhassan е посочил пред нея, че лично е одобрил исканията за въздушно подкрепление и други въздушни операции в качеството си на командващ Западния военен регион (вж. доклад на експертната група S/2006/65, точки 266–269.). С тези си действия генерал-майор Gaffar Mohammed Elhassan е нарушил съответните разпоредби на Резолюция 1591(2005) на Съвета за сигурност на ООН и поради това отговаря на критериите за включване от Комитета в списъка на лицата, подлежащи на санкции.

                        Дата на посочване от ООН
                     : 25 април 2006 г.

                  2.

                        Фамилно име
                     :
                  ALNSIEM

                        Собствено име/имена
                     : Musa Hilal Abdalla

                        Известен още като
                     : Sheikh Musa Hilal; Abd Allah; Abdallah; AlNasim; Al Nasim; AlNaseem; Al Naseem; AlNasseem; Al Nasseem

                        Дата на раждане/място на раждане/гражданство/място на пребиваване
                     : Дата на раждане: 1 януари 1964 г. или 1959 г.;
                  Място на раждане: Kutum;
                  Място на пребиваване: Кабкабия и град Кутум, Северен Дарфур, пребивавал е и в Хартум.

                        Паспорт /идентификационни данни/положение
                     : Дипломатически паспорт № D014433,
                  издаден на 21 февруари 2013 г.; със срок на валидност до 21 февруари 2015 г.
                  Удостоверение за гражданство № A0680623.
                  Член на Националното събрание на Судан. През 2008 г. е назначен от президента на Судан за специален съветник в Министерството по федералните въпроси.

                        Основания за вписване
                     : Върховен вожд на племето джалул в Северен Дарфур
                  В доклада на Хюман Райтс Уоч се посочва, че разполагат със записка от 13 февруари 2004 г. от местна правителствена служба в Северен Дарфур, с която се нарежда „силите за сигурност в района“ да „не препятстват действията на муджахидините и доброволците под ръководството на шейх Musa Hilal за навлизане в района [на Северен Дарфур] и да обезпечават жизнените им нужди“. На 28 септември 2005 г. 400 души от арабските милиции нападат селата Аро Шароу (включително лагера за вътрешно разселени лица), Ачо и Гозмена в Западен Дарфур. Смятаме също така, че Musa Hilal е присъствал при нападението срещу лагера за вътрешно разселени лица в Аро Шароу; синът му е убит при нападението на Суданската освободителна армия срещу Шарея, така че той е предприел лично кръвно отмъщение. Налице са и основателни причини да се смята, че в качеството си на върховен вожд той носи пряка отговорност за тези действия и е отговорен за нарушения на международното хуманитарно право и международното право в областта на правата на човека, както и за други жестокости.

                        Дата на посочване от ООН
                     : 25 април 2006 г.

                  3.

                        Фамилно име
                     :
                  SHARIF

                        Собствено име/имена
                     : Adam Yacub

                        Известен още като
                     : Adam Yacub Shant; Adam Yacoub

                        Дата на раждане/място на раждане/гражданство/място на пребиваване
                     : Дата на раждане: Около 1976 г.

                        Паспорт /идентификационни данни/положение
                     : Има съобщения, че е починал на 7 юни 2012 г.

                        Основания за вписване
                     : Командващ Суданската освободителна армия
                  Под командването на Adam Yacub Shant бойци от Суданската освободителна армия нарушават споразумението за прекратяване на огъня, като на 23 юли 2005 г. извършват нападение над военно формирование на правителството на Судан, придружаващо конвой от камиони край Абу Хамра, Северен Дарфур, при което са убили трима войници. След нападението са присвоени оръжия и боеприпаси на правителствените военни сили. Експертната група разполага със сведения, от които личи, че нападението от бойците на Суданската освободителна армия действително е извършено и несъмнено има организиран характер; следователно е било добре планирано. Поради това има основателни причини да се счита, каквото е и заключението на експертната група, че Shant, в качеството си на утвърден командващ Суданската освободителна армия в района, е знаел за нападението и е одобрил или наредил извършването му. Следователно той носи пряка отговорност за нападението и отговаря на критериите за включване в списъка.

                        Дата на посочване от ООН
                     : 25 април 2006 г.

                  4.

                        Фамилно име
                     :
                  MAYU

                        Собствено име/имена
                     : Jibril Abdulkarim Ibrahim

                        Известен още като
                     : генерал Gibril Abdul Kareem Barey; „TEK“; Gabril Abdul Kareem Badri

                        Дата на раждане/място на раждане/гражданство/място на пребиваване
                     : Дата на раждане: 1 януари 1967 г.;
                  Място на раждане: област Нил, Ел-Фашер, Северен Дарфур;
                  Гражданство: суданец по рождение;
                  Място на пребиваване: Тина, Судан, в района на границата с Чад.

                        Паспорт /идентификационни данни/положение
                     : Национален идентификационен номер: 192-3238459-9
                  Удостоверение за гражданство по рождение: № 302581

                        Основания за вписване
                     : Полеви командир на Националното движение за реформа и развитие.
                  Mayu е отговорен за извършените в Дарфур отвличания на служители на мисията на Африканския съюз в Судан (AMIS) през октомври 2005 г. Mayu открито полага усилия за възпрепятстване на мисията AMIS чрез сплашване; през ноември 2005 г. например е заплашвал, че ще обстрелва хеликоптерите на Африканския съюз (АС) в района на Джебел Мун. С тези си действия Mayu несъмнено нарушава Резолюция 1591(2005) на Съвета за сигурност на ООН, като поставя под заплаха стабилността в Дарфур, поради което отговаря на критериите за включване от Комитета в списъка на лицата, подлежащи на санкции.

                        Дата на посочване от ООН
                     : 25 април 2006 г.


title: Решение (ЕС, Euratom) 2015/55 на Съвета и на Комисията от 17 ноември 2014 година относно позицията, която да бъде заета от името на Европейския съюз и на Европейската общност за атомна енергия в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, във връзка с приемането на решения на Съвета за асоцииране относно процедурния правилник на Съвета за асоцииране и процедурния правилник на Комитета за асоцииране и на подкомитетите, създаването на два подкомитета и делегирането на някои правомощия от Съвета за асоцииране на Комитета за асоцииране в състав „Търговия“

text:
               15.1.2015

               BG

               Официален вестник на Европейския съюз

               L 9/46

         РЕШЕНИЕ (ЕС, Euratom) 2015/55 НА СЪВЕТА И НА КОМИСИЯТА
   от 17 ноември 2014 година
   относно позицията, която да бъде заета от името на Европейския съюз и на Европейската общност за атомна енергия в рамките на Съвета за асоцииране, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, във връзка с приемането на решения на Съвета за асоцииране относно процедурния правилник на Съвета за асоцииране и процедурния правилник на Комитета за асоцииране и на подкомитетите, създаването на два подкомитета и делегирането на някои правомощия от Съвета за асоцииране на Комитета за асоцииране в състав „Търговия“
   СЪВЕТЪТ НА ЕВРОПЕЙСКИЯ СЪЮЗ,
   ЕВРОПЕЙСКАТА КОМИСИЯ,
   като взеха предвид Договора за функционирането на Европейския съюз, и по-специално член 217 във връзка с член 218, параграф 9 от него,
   като взеха предвид Договора за създаване на Европейската общност за атомна енергия, и по-специално член 101 от него,
   като взеха предвид предложението на Европейската комисия,
   като имат предвид, че:

               (1)

               В член 464 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (1) („Споразумението“), се предвижда временното прилагане на части от Споразумението.

               (2)

               В член 3 от Решение 2014/492/ЕС на Съвета (2) се посочва кои разпоредби от Споразумението следва да се прилагат временно.

               (3)

               Съгласно член 435, параграф 2 от Споразумението Съветът за асоцииране изготвя свой процедурен правилник.

               (4)

               Съгласно член 435, параграф 3 от Споразумението Съветът за асоцииране се председателства на ротационен принцип от представител на Съюза и от представител на Република Молдова.

               (5)

               Съгласно член 437, параграф 1 от Споразумението при изпълнението на своите задължения Съветът за асоцииране се подпомага от Комитет за асоцииране, а съгласно член 438, параграф 1 от Споразумението в своя процедурен правилник Съветът за асоцииране определя задълженията и функциите на Комитета за асоцииране.

               (6)

               Съгласно член 439, параграф 2 от Споразумението Съветът за асоцииране може да реши да създаде специален подкомитет или орган в конкретни области, необходими за изпълнението на Споразумението, които могат да подпомагат Съвета за асоцииране при изпълнението на неговите задължения. Съгласно член 439, параграф 3 от Споразумението Комитетът за асоцииране може също да създава подкомитети.

               (7)

               Съгласно член 434, параграф 1 от Споразумението Съветът за асоцииране отговаря за упражняването на надзор и контрол над прилагането и изпълнението на Споразумението. В съответствие с член 438, параграф 2 от Споразумението Съветът за асоцииране може да делегира на Комитета за асоцииране което и да е от своите правомощия, включително правомощието да взема решения със задължителна сила. Съветът за асоцииране следва да делегира на Комитета за асоцииране в състав „Търговия“, посочен в член 438, параграф 4 от Споразумението, правомощието да актуализира или изменя приложенията към Споразумението, които се отнасят до глави 1, 3, 5, 6 и 8 от дял V (Търговия и свързани с търговията въпроси), съгласно член 436, параграф 3 и член 438, параграф 2 от Споразумението, доколкото в тези глави не се съдържат конкретни разпоредби, отнасящи се до актуализирането или изменянето на посочените приложения.

               (8)

               За да се гарантира ефективното изпълнение на Споразумението, процедурният правилник на Съвета за асоцииране и процедурният правилник на Комитета за асоцииране и на подкомитетите следва да бъдат приети възможно най-скоро и това следва да е възможно чрез писмена процедура.

               (9)

               Следователно позицията на Съюза в рамките на Съвета за асоцииране следва да се основава на приложените проекти на решения,

         ПРИЕХА НАСТОЯЩОТО РЕШЕНИЕ:
   Член 1
   1.   Позицията, която да бъде заета от името на Европейския съюз и на Европейската общност за атомна енергия в рамките на Съвета за асоцииране, създаден с член 434 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна, се основава на проектите на решения на Съвета за асоцииране, приложени към настоящото решение, по отношение на:

               —

               приемането на процедурния правилник на Съвета за асоцииране и на процедурния правилник на Комитета за асоцииране и на подкомитетите,

               —

               създаването на два подкомитета, и

               —

               делегирането на някои правомощия от Съвета за асоцииране на Комитета за асоцииране в състав „Търговия“, посочен в член 438, параграф 4 от Споразумението.

         2.   Внасянето на незначителни технически промени в проектите на решения на Съвета за асоцииране може да бъде одобрено от представителите на Съюза в Съвета за асоцииране, без да е необходимо допълнително решение на Съвета на Европейския съюз.
   Член 2
   Съветът за асоцииране се председателства от страна на Съюза от върховния представител на Съюза по въпросите на външните работи и политиката на сигурност в неговото качество на председател на Съвета по външни работи на Европейския съюз.
   Член 3
   Настоящото решение влиза в сила в деня на приемането му.

      Съставено в Брюксел на 17 ноември 2014 година.

            За Съвета

            Председател

         F. MOGHERINI

            За Комисията

            Председател

         J.-C. JUNCKER

      (1)  ОВ L 260, 30.8.2014 г., стр. 4.

      (2)  Решение 2014/492/ЕС на Съвета от 16 юни 2014 г. за подписването, от името на Европейския съюз, и временното прилагане на Споразумението за асоцииране между Европейския съюз и Европейската общност за атомна енергия и техните държави-членки, от една страна, и Република Молдова, от друга страна (ОВ L 260, 30.8.2014 г., стр. 1).

      ПРОЕКТ НА
      РЕШЕНИЕ № 1/2014 НА СЪВЕТА ЗА АСОЦИИРАНЕ ЕС—РЕПУБЛИКА МОЛДОВА
      от …
      за приемане на неговия процедурен правилник и на процедурен правилник на Комитета за асоцииране и на подкомитетите
      СЪВЕТЪТ ЗА АСОЦИИРАНЕ ЕС—РЕПУБЛИКА МОЛДОВА,
      Като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (1) („Споразумението“), и по-специално член 434 от него,
      като има предвид, че:

                  (1)

                  Съгласно член 464 от Споразумението части от Споразумението се прилагат временно, считано от 1 септември 2014 г.

                  (2)

                  Съгласно член 435, параграф 2 от Споразумението Съветът за асоцииране изготвя своя процедурен правилник.

                  (3)

                  Съгласно член 437, параграф 1 от Споразумението при изпълнението на своите задължения Съветът за асоцииране се подпомага от Комитет за асоцииране, а съгласно член 438, параграф 1 от Споразумението в своя процедурен правилник Съветът за асоцииране определя задълженията и функциите на Комитета за асоцииране,

            ПРИЕ НАСТОЯЩОТО РЕШЕНИЕ:
      Член 1
      С настоящото се приемат процедурният правилник на Съвета за асоцииране и процедурният правилник на Комитета за асоцииране и на подкомитетите, съдържащи се съответно в Приложения I и II.
      Член 2
      Настоящото решение влиза в сила в деня на приемането му.

         Съставено в … на

               За Съвета за асоцииране

               Председател

         (1)  ОВ L 260, 30.8.2014 г., стр. 4.

         ПРИЛОЖЕНИЕ I

            ПРОЦЕДУРЕН ПРАВИЛНИК НА СЪВЕТА ЗА АСОЦИИРАНЕ

         Член 1
         Общи разпоредби
         1.   Съветът за асоцииране, създаден в съответствие с член 434, параграф 1 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна („Споразумението“), изпълнява задълженията си съгласно предвиденото в членове 434 и 436 от Споразумението.
         2.   Както е предвидено в член 435, параграф 1 от Споразумението, Съветът за асоцииране се състои от членове на Съвета на Европейския съюз и членове на Европейската комисия, от една страна, и от членове на правителството на Република Молдова, от друга страна. По отношение на състава на Съвета за асоцииране се вземат под внимание специфичните въпроси, които следва да се разглеждат на дадено заседание. Съветът за асоцииране заседава на равнище министри.
         3.   Както е предвидено в член 436, параграф 1 от Споразумението, с оглед на постигането на целите на последното Съветът за асоцииране разполага с правомощието да взема решения, които са задължителни за страните. Съветът за асоцииране предприема необходимите мерки за изпълнение на своите решения, включително, ако е необходимо, чрез упълномощаване на конкретни органи, създадени по силата на настоящото Споразумение, за да действат от негово име. Съветът за асоцииране може също така да отправя препоръки. Той приема своите решения и препоръки въз основа на съгласие между страните след приключване на съответните вътрешни процедури. Съветът за асоцииране може да делегира правомощията си на Комитета за асоцииране.
         4.   Страните в настоящия процедурен правилник са определените в член 461 от Споразумението.
         Член 2
         Председателство
         Страните председателстват Съвета за асоцииране на ротационен принцип за период от 12 месеца. Първият период започва от датата на първото заседание на Съвета за асоцииране и приключва на 31 декември същата година.
         Член 3
         Заседания
         1.   Съветът за асоцииране заседава най-малко веднъж годишно, както и когато обстоятелствата го изискват по взаимно съгласие на страните. Освен ако страните не решат друго, заседанията на Съвета за асоцииране се провеждат на обичайното място за заседания на Съвета на Европейския съюз.
         2.   Всяка сесия на Съвета за асоцииране се провежда на договорена от страните дата.
         3.   Заседанията на Съвета за асоцииране се свикват съвместно от секретарите на Съвета за асоцииране със съгласието на председателя на Съвета за асоцииране най-късно 30 календарни дни преди датата на заседанието.
         Член 4
         Представителство
         1.   Членовете на Съвета за асоцииране могат да бъдат представлявани, ако не са в състояние да присъстват на заседанието. Ако член на Съвета за асоцииране желае да бъде представляван, той уведомява писмено председателя на Съвета за асоцииране за името на своя представител преди заседанието, на което ще бъде представляван.
         2.   Представителят на член на Съвета за асоцииране упражнява всички права на този член.
         Член 5
         Делегации
         1.   Членовете на Съвета за асоцииране могат да бъдат придружавани от длъжностни лица. Преди всяко заседание председателят на Съвета за асоцииране се уведомява чрез секретариата на Съвета за асоцииране за предвидения състав на делегацията на всяка от страните.
         2.   При съгласие на страните Съветът за асоцииране може да кани представители на други органи на страните или независими експерти в дадена тематична област да присъстват на заседанията като наблюдатели или за да предоставят информация по конкретни теми. Страните се споразумяват относно реда и условията, при които тези наблюдатели могат да присъстват на заседанията.
         Член 6
         Секретариат
         Функциите на секретари на Съвета за асоцииране се изпълняват съвместно от едно длъжностно лице от Генералния секретариат на Съвета на Европейския съюз и едно длъжностно лице от Република Молдова.
         Член 7
         Кореспонденция
         1.   Кореспонденцията, предназначена за Съвета за асоцииране, се адресира до секретаря от Съюза или от Република Молдова, който на свой ред уведомява другия секретар.
         2.   Секретарите на Съвета за асоцииране осигуряват препращането на кореспонденцията до председателя на Съвета за асоцииране, а когато е целесъобразно — и разпращането ѝ до членовете на Съвета за асоцииране.
         3.   Разпространената по този начин кореспонденция се изпраща, според случая, до Генералния секретариат на Европейската комисия, Европейската служба за външна дейност, постоянните представителства на държавите членки към Европейския съюз и Генералния секретариат на Съвета на Европейския съюз, както и до Мисията на Република Молдова в Европейския съюз.
         4.   Съобщенията от председателя се изпращат до адресатите от двамата секретари от името на председателя. Такива съобщения се разпространяват, когато е целесъобразно, сред членовете на Съвета за асоцииране, както е предвидено в параграф 3.
         Член 8
         Поверителност
         Освен ако страните не са решили друго, заседанията на Съвета за асоцииране не са публични. Когато дадена страна представи на Съвета за асоцииране информация, обозначена като поверителна, другата страна третира тази информация като поверителна.
         Член 9
         Дневен ред на заседанията
         1.   Председателят на Съвета за асоцииране изготвя предварителен дневен ред за всяко заседание на Съвета за асоцииране. Предварителният дневен ред се изпраща от секретарите на Съвета за асоцииране до адресатите, посочени в член 7, най-късно 15 календарни дни преди заседанието.
         Предварителният дневен ред включва онези точки, за чието включване в дневния ред е постъпило искане при председателя най-късно 21 календарни дни преди началото на заседанието. Тези точки не се включват в предварителния дневен ред, освен ако съответните придружаващи документи не са били изпратени до секретарите преди датата на изпращане на дневния ред.
         2.   Дневният ред се приема от Съвета за асоцииране в началото на всяко заседание. Точка, която не фигурира в предварителния дневен ред, може да бъде добавена в дневния ред със съгласието на страните.
         3.   След като се консултира със страните, председателят може да съкрати сроковете, посочени в параграф 1, за да се вземат предвид изискванията, свързани с конкретен случай.
         Член 10
         Протокол
         1.   Секретарите на Съвета за асоцииране съвместно изготвят проект на протокола от всяко заседание.
         2.   Като правило протоколът съдържа следната информация по всяка точка от дневния ред:

                     а)

                     документацията, предадена на Съвета за асоцииране:

                     б)

                     изявленията, чието вписване в протоколите е било поискано от член на Съвета за асоцииране, както и

                     в)

                     въпроси, по които страните са постигнали съгласие, като например приетите решения, декларациите, по които е постигнато съгласие, и всички заключения.

               3.   Проектът на протокола се представя на Съвета за асоцииране за одобрение. Съветът за асоцииране одобрява проекта на протокола на следващото си заседание. Друга възможност е проектът на протокол да бъде одобрен писмено.
         Член 11
         Решения и препоръки
         1.   Съветът за асоцииране взема решения и формулира препоръки по взаимно съгласие на страните по Споразумението и след приключване на съответните вътрешни процедури.
         2.   Съветът за асоцииране може също така да взема решения или да отправя препоръки чрез писмена процедура, ако страните се договорят за това. За тази цел председателят на Съвета за асоцииране предоставя текста на предложението в писмен вид на неговите членове в съответствие с член 7, като се указва срок, не по-кратък от 21 календарни дни, в който членовете съобщават за евентуалните резерви или изменения, които желаят да направят. След консултация със страните председателят може да съкрати горепосочения срок, за да се вземат предвид изискванията, свързани с конкретен случай.
         3.   Актовете на Съвета за асоцииране по смисъла на член 436, параграф 1 от Споразумението се обозначават съответно като „решение“ или „препоръка“, последвани от сериен номер, датата на тяхното приемане и описание на предмета им. Решенията и препоръките на Съвета за асоцииране носят подписа на председателя и са заверени от секретарите на Съвета за асоцииране. Решенията и препоръките се изпращат до всеки от адресатите, посочени в член 7 от посочения процедурен правилник. Всяка от страните може да реши дали да публикува решенията и препоръките на Съвета за асоцииране в съответното си официално издание.
         4.   Всяко решение на Съвета за асоцииране влиза в сила в деня на приемането му, освен ако решението не постановява друго.
         Член 12
         Езици
         1.   Официалните езици на Съвета за асоцииране са официалните езици на страните.
         2.   Освен ако не е решено друго, разискванията в рамките на Съвета за асоцииране се основават на документация, изготвена на тези езици.
         Член 13
         Разходи
         1.   Всяка страна поема за своя сметка всички разходи, които е направила в резултат на участието си в заседанията на Съвета за асоцииране, както по отношение на разходите за персонал, пътните и дневните разходи, така и по отношение на пощенските и телекомуникационните разходи.
         2.   Разходите във връзка с устния превод по време на заседанията и писмения превод и размножаването на документи се поемат от Съюза. В случай че Република Молдова изисква устен или писмен превод на и от езици, различни от предвидените в член 12, свързаните с това разноски се поемат от Република Молдова.
         3.   Другите разходи, свързани с материалната организация на срещите, се поемат от страната по Споразумението, която е домакин на заседанията.
         Член 14
         Комитет за асоцииране
         1.   В съответствие с член 437, параграф 1 от Споразумението при изпълнението на своите задължения Съветът за асоцииране се подпомага от Комитета за асоцииране. Комитетът за асоцииране се състои от представители на страните по Споразумението, обикновено на равнище висши държавни служители.
         2.   Комитетът за асоцииране подготвя заседанията и разискванията в рамките на Съвета за асоцииране, изпълнява решенията на Съвета за асоцииране, когато е целесъобразно, и гарантира приемствеността в отношенията на асоцииране и правилното функциониране на Споразумението като цяло. Комитетът за асоцииране разглежда всички въпроси, отнесени до него от Съвета за асоцииране, както и всякакви други въпроси, които могат да възникнат при непосредственото прилагане на Споразумението. Комитетът за асоцииране представя на Съвета за асоцииране предложения или проекти на решения или препоръки за одобрение от последния. В съответствие с член 438, параграф 2 от Споразумението Съветът за асоцииране може да делегира на Комитета за асоцииране правомощието да взема решения.
         3.   Комитетът за асоцииране взема решенията и отправя препоръките, за които е упълномощен със Споразумението.
         4.   В случаите, в които в Споразумението се предвижда задължение за консултиране или възможност за консултиране, или когато страните решат по взаимно съгласие да се консултират една с друга, такива консултации могат да бъдат проведени в рамките на Комитета за асоцииране, освен ако в Споразумението не е предвидено друго. Консултациите могат да продължат в рамките на Съвета за асоцииране, ако страните се споразумеят за това.
         Член 15
         Изменяне на процедурния правилник
         Настоящият процедурен правилник може да бъде изменян в съответствие с разпоредбите на член 11.

         ПРИЛОЖЕНИЕ II

            ПРОЦЕДУРЕН ПРАВИЛНИК НА КОМИТЕТА ЗА АСОЦИИРАНЕ И НА ПОДКОМИТЕТИТЕ

         Член 1
         Общи разпоредби
         1.   Комитетът за асоцииране, създаден в съответствие с член 437, параграф 1 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна („Споразумението“), подпомага Съвета за асоцииране при изпълнението на неговите задължения и изпълнява задълженията, предвидени в Споразумението и възложени му от Съвета за асоцииране. Съгласно член 438, параграф 1 от Споразумението в своя процедурен правилник Съветът за асоцииране определя задълженията и функциите на Комитета за асоцииране.
         2.   Комитетът за асоцииране подготвя заседанията и разискванията в рамките на Съвета за асоцииране, изпълнява решенията на Съвета за асоцииране, когато е целесъобразно, и гарантира приемствеността в отношенията на асоцииране и правилното функциониране на Споразумението за асоцииране като цяло. Комитетът за асоцииране разглежда всички въпроси, отнесени до него от Съвета за асоцииране, както и всякакви други въпроси, които могат да възникнат при текущото прилагане на Споразумението. Комитетът за асоцииране представя предложения или проекти на решения/препоръки за приемане от Съвета за асоцииране.
         3.   В съответствие с предвиденото в член 437, параграф 2 от Споразумението Комитетът за асоцииране се състои от представители на страните по Споразумението, обикновено на равнище висши държавни служители, които отговарят за конкретните въпроси, които следва да бъдат разгледани в рамките на дадено заседание.
         4.   В съответствие с член 438, параграф 4 от Споразумението, когато Комитетът за асоцииране в състав „Търговия“, посочен в член 438, параграф 4 от Споразумението („Комитет за асоцииране в състав „Търговия““) изпълнява задачите, които са му възложени съгласно дял V от Споразумението, той се състои от висши длъжностни лица от Европейската комисия и от Република Молдова, които отговарят за търговията и свързаните с търговията въпроси. Представител на Европейската комисия или на Република Молдова, който отговаря за търговията и свързаните с търговията въпроси, изпълнява функциите на председател на Комитета за асоцииране в състав „Търговия“ в съответствие с член 2 от настоящия процедурен правилник. На заседанията ще присъства също така представител на Европейската служба за външна дейност.
         5.   Както е предвидено в член 438, параграф 3 от Споразумението, Комитетът за асоцииране разполага с правомощието да приема решения в случаите, предвидени в Споразумението, и в областите, в които Съветът за асоцииране му е делегирал правомощия. Тези решения са задължителни за страните, които предприемат необходимите мерки за изпълнението им. Комитетът за асоцииране приема своите решения въз основа на съгласие между страните след приключване на съответните вътрешни процедури за приемането им.
         6.   Страните в настоящия процедурен правилник са определени съгласно предвиденото в член 461 от Споразумението.
         Член 2
         Председателство
         Страните председателстват Комитета за асоцииране на ротационен принцип за период от 12 месеца. Първият период започва от датата на първото заседание на Съвета за асоцииране и приключва на 31 декември същата година.
         Член 3
         Заседания
         1.   Освен ако не е договорено друго от страните, Комитетът за асоцииране заседава на редовни интервали от време, поне веднъж годишно. По искане на някоя от страните и с тяхно съгласие е възможно провеждането на специални сесии на Комитета за асоцииране.
         2.   Всяко заседание на Комитета за асоцииране се свиква от председателя му на договорени от страните дата и място. Уведомлението за свикване на заседанието се изпраща от секретариата на Комитета за асоцииране най-късно 28 календарни дни преди началото на заседанието, освен ако страните не се споразумеят за друго.
         3.   Комитетът за асоцииране в състав „Търговия“ заседава най-малко веднъж годишно, както и когато обстоятелствата го изискват. Всяко заседание се свиква от председателя на Комитета за асоцииране в състав „Търговия“ на договорени от страните дата и място и по договорен от страните начин. Уведомлението за свикване на заседанието се изпраща от секретариата на Комитета за асоцииране в състав „Търговия“ най-късно 15 календарни дни преди началото на заседанието, освен ако страните не се споразумеят за друго.
         4.   Винаги когато това е възможно, редовното заседание на Комитета за асоцииране се свиква своевременно преди редовното заседание на Съвета за асоцииране.
         5.   По изключение и при условие че страните са дали съгласието си за това, заседанията на Комитета за асоцииране могат да бъдат провеждани с помощта на всякакви съгласувани между тях технологични средства, като например видеоконферентна връзка.
         Член 4
         Делегации
         Преди всяко заседание страните се уведомяват чрез секретариата на Комитета за асоцииране за предвидения състав на участващите в заседанието делегации на двете страни.
         Член 5
         Секретариат
         1.   Длъжностно лице на Съюза и длъжностно лице на Република Молдова изпълняват съвместно функциите на секретари на Комитета за асоцииране и съвместно изпълняват секретарските задачи, освен ако настоящият процедурен правилник не предвижда друго, в дух на взаимно доверие и сътрудничество.
         2.   Длъжностно лице на Европейската комисия и длъжностно лице на Република Молдова, които отговарят за търговията и свързаните с търговията въпроси, изпълняват съвместно функциите на секретари на Комитета за асоцииране в състав „Търговия“.
         Член 6
         Кореспонденция
         1.   Кореспонденцията, предназначена за Комитета за асоцииране, се адресира до секретаря на една от страните, който на свой ред уведомява другия секретар.
         2.   Секретариатът на Комитета за асоцииране осигурява препращането на адресираната до Комитета за асоцииране кореспонденция до председателя на Комитета за асоцииране, а когато е целесъобразно — и разпращането ѝ, по реда за документите, посочени в член 7.
         3.   Кореспонденцията, изходяща от председателя, се изпраща на страните от секретариата от името на председателя. Такава кореспонденция се разпраща, когато е целесъобразно, съгласно предвиденото в член 7.
         Член 7
         Документи
         1.   Документите се разпращат чрез секретарите на Комитета за асоцииране.
         2.   Всяка страна предава документите си на своя секретар. Секретарят предава тези документи на секретаря на другата страна.
         3.   Секретарят на Съюза разпраща документите до съответните представители на Съюза и систематично изпраща копие на такава кореспонденция до секретаря на Република Молдова.
         4.   Секретарят на Република Молдова разпраща документите до съответните представители на Република Молдова и систематично изпраща копие на такава кореспонденция до секретаря на Съюза.
         Член 8
         Поверителност
         Освен ако страните не са решили друго, заседанията на Комитета за асоцииране не са публични. Когато дадена страна представи на Комитета за асоцииране информация, обозначена като поверителна, другата страна третира тази информация като поверителна.
         Член 9
         Дневен ред на заседанията
         1.   Въз основа на направените от страните предложения секретариатът на Комитета за асоцииране изготвя предварителен дневен ред за всяко заседание, както и проект на оперативни заключения съгласно предвиденото в член 10. Предварителният дневен ред включва точките, за чието включване в дневния ред в секретариата на Комитета за асоцииране е постъпило искане от някоя от страните, подкрепено със съответните документи, най-късно 21 календарни дни преди датата на заседанието.
         2.   Предварителният дневен ред, заедно със съответните документи, се разпраща съгласно предвиденото в член 7 най-късно 15 календарни дни преди началото на заседанието.
         3.   Дневният ред се приема от Комитета за асоцииране в началото на всяко заседание. Точки, различни от фигуриращите в проекта на дневен ред, могат да бъдат включени в дневния ред със съгласието на страните.
         4.   Ако другата страна е дала съгласието си за това, председателят на заседанието на Комитета за асоцииране може да кани представители на други органи на страните или независими експерти в дадена тематична област на ad hoc принцип да присъстват на заседанията, за да предоставят информация по конкретни теми. Страните гарантират, че тези наблюдатели или експерти спазват изискванията за поверителност.
         5.   След като се консултира със страните, председателят на заседанието на Комитета за асоцииране може да съкрати сроковете, посочени в параграфи 1 и 2, за да бъдат отчетени специални обстоятелства.
         Член 10
         Протокол и оперативни заключения
         1.   Секретарите на комитета за асоцииране съвместно изготвят проект на протокола от всяко заседание на Комитета за асоцииране.
         2.   Като правило протоколът съдържа следната информация по всяка точка от дневния ред:

                     а)

                     списък на участниците в заседанието, списък на придружаващите ги длъжностни лица, както и списък на евентуалните наблюдатели или експерти, присъствали на заседанието;

                     б)

                     документацията, предадена на Комитета за асоцииране;

                     в)

                     изявления, чието вписване в протокола е било поискано от Комитета за асоцииране, както и

                     г)

                     оперативните заключения от заседанието, както е предвидено в параграф 4.

               3.   Проектът на протокола се представя на Комитета за асоцииране за одобрение. Комитетът за асоцииране одобрява проекта на протокола на следващото си заседание. Друга възможност е проектът на протокол да бъде одобрен писмено. Проектите на протоколите от заседанията на Комитета за асоцииране в състав „Търговия“ се одобряват в срок от 28 календарни дни след всяко заседание. На всеки от адресатите, посочени в член 7, се изпраща копие.
         4.   Секретарят на Комитета за асоцииране от председателстващата Комитета за асоцииране страна изготвя проект на оперативни заключения от всяко заседание, който се разпраща до страните заедно с дневния ред, обикновено най-късно 15 календарни дни преди началото на заседанието. Този проект се актуализира в хода на заседанието, така че в края на заседанието, освен ако между страните не е договорено друго, Комитетът за асоцииране приема оперативните заключения, отразяващи последващите действия на страните. След като бъдат одобрени, оперативните заключения се прилагат към протокола, а по време на следващите заседания на Комитета за асоцииране се прави преглед на изпълнението им. За тази цел Комитетът за асоцииране приема образец, който дава възможност за проследяване на изпълнението на всяка точка, изискваща действие, съобразно с конкретен срок.
         Член 11
         Решения и препоръки
         1.   В специални случаи, когато със Споразумението се предоставят правомощия за вземане на решения или когато такива правомощия са му били делегирани от Съвета за асоцииране, Комитетът за асоцииране взема решения. Комитетът за асоцииране също така отправя препоръки. Решенията се взeмат и препоръките се формулират по взаимно съгласие на страните по Споразумението и след приключване на съответните вътрешни процедури. Всяко решение или препоръка носят подписа на председателя на Комитета за асоцииране и са заверени от секретарите на Комитета за асоцииране.
         2.   Комитетът за асоцииране може да взема решения или да отправя препоръки чрез писмена процедура, ако страните се договорят за това. Писмената процедура се състои от официален обмен на ноти между секретарите, действащи в съгласие със страните. За тази цел текстът на предложението се разпраща в съответствие с член 7, като се указва срок, не по-кратък от 21 календарни дни, в който се съобщава за евентуални резерви или изменения. След като се консултира със страните, председателят може да съкрати сроковете, посочени в настоящия параграф, за да бъдат отчетени специални обстоятелства. След като текстът бъде одобрен, решението или препоръката се подписва от председателя и се заверява от секретарите.
         3.   Актовете на Комитета за асоцииране се именуват съответно „решение“ или „препоръка“. Всяко решение влиза в сила в деня на приемането му, освен ако не постановява друго.
         4.   Решенията и препоръките се разпращат до страните.
         5.   Всяка от страните може да реши решенията и препоръките на Комитета за асоцииране да бъдат публикувани в съответното ѝ официално издание.
         Член 12
         Доклади
         На всяко редовно заседание на Съвета за асоцииране Комитетът за асоцииране докладва на Съвета за асоцииране за своите дейности и за дейностите на своите подкомитети, работни групи и други органи.
         Член 13
         Езици
         1.   Официалните езици на Съвета за асоцииране са официалните езици на страните.
         2.   Работните езици на Комитета за асоцииране са английски и румънски език. Освен ако не е решено друго, разискванията в рамките на Комитета за асоцииране се основават на документация, изготвена на посочените езици.
         Член 14
         Разходи
         1.   Всяка страна поема за своя сметка всички разходи, които е направила в резултат на участието си в заседанията на Комитета за асоцииране, както по отношение на разходите за персонал, пътните и дневните разходи, така и по отношение на пощенските и телекомуникационните разходи.
         2.   Разходите по организирането на заседанията и размножаването на документи се поемат от страната по Споразумението, която е домакин на заседанието.
         3.   Разходите по осигуряване на устен превод на заседанията, както и за писмен превод на документи на или от английски и румънски език, позоваване на които се съдържа в член 13, параграф 1, се поемат от страната по Споразумението, която е домакин на заседанието.
         Разходите за устен и писмен превод на или от други езици се поемат пряко от страната, заявила съответния превод.
         4.   В случаите, които налагат превод на документи на официалните езици на Съюза, разходите се поемат от Съюза.
         Член 15
         Изменяне на процедурния правилник
         Настоящият процедурен правилник може да бъде изменян с решение на Съвета за асоцииране в съответствие с член 438, параграф 1 от Споразумението.
         Член 16
         Подкомитети, специални комитети или органи
         1.   В съответствие с член 439, параграфи 1 и 3 от Споразумението Комитетът за асоцииране може да реши да създаде подкомитети в конкретни области, които са необходими за изпълнението на Споразумението, различни от предвидените в Споразумението, за да го подпомагат при изпълнението на неговите задължения. Комитетът за асоцииране може да реши да бъде закрит всеки такъв подкомитет, както и да определя или да изменя неговия процедурен правилник. Освен ако не е решено друго, такъв подкомитет е на подчинение на Комитета за асоцииране, на който докладва след всяко свое заседание.
         2.   Освен ако не е предвидено друго в Споразумението или не е договорено друго в рамките на Съвета за асоцииране, настоящият процедурен правилник се прилага mutatis mutandis за всеки подкомитет, предвидени в параграф 1.
         3.   Заседанията на подкомитетите могат да се провеждат гъвкаво при необходимост, с лично явяване, в Брюксел или в Република Молдова, или например чрез видеоконферентна връзка. Подкомитетите са платформата за наблюдение на напредъка по отношение на сближаването в конкретни области, за обсъждане на определени въпроси и предизвикателства, произтичащи от този процес, както и за формулиране на препоръки и оперативни заключения.
         4.   Секретарят на Комитета за асоцииране получава копие на цялата съответна кореспонденция и на всички документи и съобщения, отнасящи се до всеки подкомитет, специален комитет или орган.
         5.   Освен ако не е предвидено друго в Споразумението или не е договорено друго от страните в рамките на Съвета за асоцииране, всеки подкомитет, специалин комитет или орган разполага единствено с правомощието да отправят препоръки до Комитета за асоцииране.
         Член 17
         Настоящият процедурен правилник се прилага mutatis mutandis по отношение на Комитета за асоцииране в състав „Търговия“, освен ако не е предвидено друго.

      ПРОЕКТ НА
      РЕШЕНИЕ № 2/2014 НА СЪВЕТА ЗА АСОЦИИРАНЕ ЕС—РЕПУБЛИКА МОЛДОВА
      от …
      за създаването на два подкомитета
      СЪВЕТЪТ ЗА АСОЦИИРАНЕ ЕС—РЕПУБЛИКА МОЛДОВА,
      Като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (1) („Споразумението“), и по-специално член 439 от него,
      като има предвид, че:

                  (1)

                  Съгласно член 464 от Споразумението части от Споразумението се прилагат временно, считано от 1 септември 2014 г.

                  (2)

                  Съгласно член 439 от Споразумението, параграф 2 от Споразумението Съветът за асоцииране може да реши да създаде специален подкомитет или орган в конкретни области, необходими за изпълнението на Споразумението, за да го подпомагат при изпълнението на неговите задължения.

                  (3)

                  С цел да се даде възможност за провеждането на дискусии на експертно равнище в основните области, попадащи в обхвата на временното прилагане на Споразумението, следва да бъдат създадени два подкомитета.

                  (4)

                  При постигане на съгласие между страните следва да могат да бъдат променени както списъкът на подкомитетите, така и обхватът на отделните подкомитети,

            ПРИЕ НАСТОЯЩОТО РЕШЕНИЕ:
      Член 1
      С настоящото се създават подкомитетите, посочени в приложението.
      Член 2
      Процедурният правилник на подкомитетите, посочени в приложението, се урежда от член 16 от Процедурния правилник на Комитета за асоцииране и на подкомитетите, приет с Решение № 1/2014 на Съвета за асоцииране ЕС—Република Молдова.
      Член 3
      При постигане на съгласие между страните могат да бъдат изменени списъкът на подкомитетите, посочени в приложението, и обхватът на отделните подкомитети, посочени в приложението.
      Член 4
      Настоящото решение влиза в сила в деня на приемането му.

         Съставено в … на

               За Съвета за асоцииране

               Председател

         (1)  ОВ L 260, 30.8.2014 г., стр. 4.

         ПРИЛОЖЕНИЕ

            СПИСЪК НА ПОДКОМИТЕТИ

                     1)

                     Подкомитет по свобода, сигурност и правосъдие;

                     2)

                     Подкомитет по икономическо сътрудничество и сътрудничество в други сектори

      ПРОЕКТ НА
      РЕШЕНИЕ № 3/2014 НА СЪВЕТА ЗА АСОЦИИРАНЕ ЕС—РЕПУБЛИКА МОЛДОВА
      от …
      за делегирането на някои правомощия от Съвета за асоцииране на Комитета за асоцииране в състав „Търговия“
      СЪВЕТЪТ ЗА АСОЦИИРАНЕ ЕС—РЕПУБЛИКА МОЛДОВА,
      Като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Република Молдова, от друга страна (1) („Споразумението“), и по-специално член 436, параграф 3 и член 438, параграф 2 от него,
      като има предвид, че:

                  (1)

                  Съгласно член 464 от Споразумението части от Споразумението се прилагат временно, считано от 1 септември 2014 г.

                  (2)

                  Съгласно член 434, параграф 1 от Споразумението Съветът за асоцииране отговаря за упражняването на надзор и контрол над прилагането и изпълнението на Споразумението.

                  (3)

                  В съответствие с член 438, параграф 2 от Споразумението Съветът за асоцииране може да делегира на Комитета за асоцииране което и да е от своите правомощия, включително правомощието да взема решения със задължителна сила.

                  (4)

                  Съгласно член 438, параграф 4 от Споразумението Комитетът за асоцииране заседава в определен състав за да разглежда всички въпроси, свързани с дял V (Търговия и свързани с търговията въпроси) от Споразумението.

                  (5)

                  С цел осигуряване на безпроблемното и своевременно прилагане на частта от Споразумението, отнасяща се до задълбочена и всеобхватна зона за свободна търговия, Съветът за асоцииране следва да делегира на Комитета за асоцииране в състав „Търговия“, посочен в член 438, параграф 4 от Споразумението, правомощието да актуализира или изменя приложенията към Споразумението, които се отнасят до глави 1, 3, 5, 6 и 8 от дял V (Търговия и свързани с търговията въпроси) от Споразумението, доколкото в тези глави не се съдържат конкретни разпоредби, отнасящи се до актуализирането или изменянето на тези приложения,

            ПРИЕ НАСТОЯЩОТО РЕШЕНИЕ:
      Член 1
      Съветът за асоцииране делегира на Комитета за асоцииране в състав „Търговия“, посочен в член 438, параграф 4 от Споразумението, правомощието да актуализира или изменя приложенията на Споразумението, които се отнасят до глави 1, 3, 5, 6 и 8 от дял V (Търговия и свързани с търговията въпроси) от Споразумението, доколкото в тези глави не се съдържат конкретни разпоредби, отнасящи се до актуализирането или изменянето на тези приложения.
      Член 2
      Настоящото решение влиза в сила в деня на неговото приемане.

         Съставено в … на

               За Съвета за асоцииране

               Председател

         (1)  ОВ L 260, 30.8.2014 г., стр. 4.